Класная гадзіна «Мая Беларусь»

 Мэта: пашырыць уяўленне вучняў аб роднай краіне; развіваць мову дзяцей; выхоўваць любоў да Беларусі, яе чароўнай прыроды; вучыць паважаць людзей, якія жылі і жывуць на нашай зямлі; фарміраваць жаданне больш ведаць аб мінулым і сучасным сваёй Радзімы.

 Гучыць мелодыя песні А.Пахмутавай “Белавежская Пушча”.

Вядучы: (пад музыку чытае верш П.Прыходзькі)

 Мая Беларусь!

 Край Дняпра і Палесся,

 Празрыстых азераў і рэк

Айчына бунтарскай купалаўскай песні,

Што ў сэрца запала навек.

 Край фабрык, машын

 І сівой Белавежы

 Са сцежкамі дужых зуброў

 Як Нёман – магутны,

Як Нарач – бязмежны

 І звонкі, як струны бароў…

^ Выходзяць дзяўчынка і хлопчык у беларускіх нацыянальных касцюмах.

Дзяўчынка:

 Я – дзяўчынка-беларуска

 З васільковымі вачыма.

 Хоць малая, але знаю:

 Беларусь – мая Радзіма.

Хлопчык:

 Я – беларус, я нарадзіўся

 На гэтай казачнай зямлі,

Дзе між лясоў і пушчаў дзікіх

Ад веку прашчуры жілі.

Я – беларус, я ганаруся,

 Што маю гэтае імя.

 Аб добрай славе Беларусі

 У свеце знаюць нездарма.

Вядучы: Сёння мы з вамі адправімся Ў падарожжа па цудоўнай беларускай зямлі, але спачатку высветлім, чаму наша Зямля мае такую прыгожую назву – БЕЛАРУСЬ.

 Вучні выказваюць меркаванні: сярод беларусаў много людзей са светлымі валасамі; нашы продкі аддавалі перавагу беламу аддзенню; белыя буслы, якіх дагэтуль нямала у Беларусі, сталі яе сімвалам.

Вучаніца: (чытае верш У. Скарынкіна)

 Беларусь мая! Чыстая мая! Родная мая!

 Белыя гоні бульбы, белыя косы дзяўчат.

 Воблакаў белых над Бугам вечны парад.

Белых грыбоў кашолкі, белыя плечы бяроз,

 Белыя россыпы золкіх чыстых світальных рос.

Белых туманоў плыні, белыя вершы буслоў.

Ціхая завадзь Бялыніч, рык белавежскіх зуброў.

 Вейкі рамонкаў белых, белыя грывы завей.

 Чыстыя душы смелых, простых тваіх людзей.

Вядучы: (прапануе дзецям пытанні і заданні):

 назавіце сталіцу рэспублікі Беларусь;

 назавіце прэзідэнта краіны;

 на колькі абласцей падзяляецца Беларусь? Пералічыце іх;

назавіце буйныя рэкі нашага краю;

 якія гістарычныя і культурныя помнікі Беларусі вы ведаеце?

 Малайцы! Вы добра адказалі на пытанні пра нашу краіну, і мы зараз на чароўным караблі адправімся у падарожжа ў мінулае і сучаснае роднага краю. Першы прыпынак прысвечаны нашым славутым продкам.

^ Дэманструюцца выявы Еўфрасінні Полацкай, Кірылы Тураўскага, Францыска Скарыны. Дзеці расказваюць пра кожнага з іх.

Вучаніца: У Полацку жыла манахіня Еўфрасіння – заступніца беларускай зямлі, асветніца, гуманістка. Яна сабрала выдатную бібліятэку, стварыла майстэрні, дзе малявалі іконы, перапісвалі і перапляталі кнігі. Новую кнігу ты ў рукі бярэш – і адгукаецца рэхам Скарына. Сусветную славу яму здабылі кнігі, якія жывуць у стагоддзях. Першадрукар беларускай зямлі і слова народнага першапраходзец схіляўся над кнігамі, як чарадзей, каб мудрасці гэтай святло не згасла.

Вучань: Кірыла Тураўскі напісаў шмат павучанняў, малітваў, канонаў, у якіх заклікаў людзей любіць адзін аднаго, адлюстроўваў хараство прыроды. Яго творы вызначаюцца вобразнасцю, узнесласцю. Вялікі гуманіст старажытнасці Кірыла Тураўскі – сімвал таленту нашага народа.

Вядучы: Мы, беларусы, ганарымся нашымі выдатнымі пісьменнікамі Янкам Купалам, Якубам Коласам, Максімам Багдановічам, Элаізай Пашкевіч (Цёткай), Канстанцыяй Буйло. Свае творы яны прысвяцілі роднаму краю, яго гісторыі, яго прыродзе.

^ Выконваецца песня на словы Канстанцыі Буйло “Люблю наш край”

 Люблю наш край – старонку гэту, дзе нарадзілася, расла,

 Дзе першы раз спазнала шчасце, слязу нядолі праліла.

 Люблю народ наш беларускі, і хаты ў зелені садоў,

Забалаччаныя збожжам нівы, шум нашых гаяў і лясоў.

І песню родную люблю я, што ў полі жнеі запяюць,

 Як звукі гонкія над нівай пераліваюцца, плывуць.

Люблю ў пагодную я ночку дапозна ў садзіку сядзець,

Сачыць за ясных зор мігценнем, на месяц залаты глядзець.

 Мне тут усе для сэрца міла, бо я люблю край родны свій,

 Дзе з першым шчасцем я спазналась, і з першай горкаю слязой.

^ Дзеці чытаюць вершы Янкі Купалы, Якуба Коласа, Максіма Багдановіча, якія вывучылі па літаратурнаму чытанню.

Вядучы: Наступны прыпынак нашага падарожжа – сучасная Беларусь і яе сталіца горад Мінск.

^ Пад гукі Дзяржаўнага гімна Рэспублікі Беларусь дэманструюцца выявы Дзяржаўнага герба Рэспублікі Беларусь.

Вучаніца: (чытае верш У.Дубоўкі)

 О, Беларусь, мая шыпшына, зялёны ліст, чырвоны цвет!

 У ветры дзікім не загінеш, Чарнобылем не зарасцеш.

 Пялесткамі тваімі стану, на дзіды сэрца накалю.

 Тваіх вачэй пад колер сталі, праменне яснае люблю.

 Варожасць шляху не зачыніць: у перашкодах дух расце.

 О, Беларусь, мая шыпшына, зялёны ліст, чырвоны цвет.

^ Дэманструюцца фотаздымкі сучаснага Мінска; дзеці расказваюць пра свой родны горад, называюць яго славутыя мясціны, музеі, тэатры, спартыўныя збудаванні.

Вядучы: Трэці прыпынак падарожжа прысвецім прыродзе роднага краю.

 Лес ідзе да небакраю, рэчка, горачка, раўніна.

 Вечна сэрцу дарагая беларуская краіна.

 Ля крыніцы – медуніцы, дзе даліна – канюшына,

 Дзе лясочак – верасочак, ой ты, родная мясціна!

 Прырода – наш вялікі дом. Без якога было б немагчыма жыццё чалавека. Беларусам пашанцавала на прыгажосць і непаўторнасць краявідаў.

Вучаніца: (чытае верш А. Грачанікава “Беларускія краявіды”)

 Беларускія краявіды…

Перазвоны азёр і бароў.

Над палеткамі – бульба і жыта

Песня велічных курганоў.

 Гэта наша зямля дарагая,

 Гэта нашы лугі і палі,

 Над якімі спрадвеку лунае

Бусел – сімвал бяссмерця зямлі.

^ Праводзіцца віктарына. Правільныя адказы на пытанні суправаджаюцца адпаведнымі ілюстрацыямі.

 1. Якое дрэва распаўсюджана больш за ўсе ў смешаных лясах? (Бяроза)

 2. Якія дрэвы растуць у хвойным лесе? (Сасна, елка)

 3. Якія кветкі пасля зімы з'яўляюцца першымі? (Пралеска, сон-трава)

 4. Па якой вадзяной кветцы можна прадказаць змену надвор'я? (Гарлачык)

 5. Якое з нашых дрэў самае даўгавечнае? (Дуб)

 6. Назавіце жывёл, занесеных у Чырвоную кнігу Рэспублікі Беларусь.

 (Чорны бусел, мядзведзь і іншыя)

Вядучы: Вы паказалі добрае веданне роднай прыроды, а значыць можаце стаць сапраўднымі яе абаронцамі. На апошнім прыпынку нашага падарожжа гаспадарыць родная мова. Беларусы шануюць сваю мову, ганарацца ёю.

Вучань: (чытае верш В. Шведа)

 Я нарадзіўся беларусам, беларусам буду жыць!

 Мову родную вучуся шанаваць, цаніць, любіць.

 Сваю родную старонку я люблю, як і бацькоў,

 Што вучылі песні звонкай, прывівалі мне любоў

 І да мовы, да дубровы, да палёў і да лугоў

 І заўсёды да народа. Што жыве тут ад вякоў.

 Я клянуся: не зракуся свае роднае любіць.

 Быў і буду беларусам, покуль толькі буду жыць.

Вучаніца: (чытае верш А. Пысіна)

 Дала мне маці гэту мову, каб не нямым пайшоў у свет.

 Дала мне маці гэту мову, як спадчыну і запавет.

Была яна не беларучкай і на жніве, і на сяўбе.

 Прапахлі сонцам і падзолам, дажджамі, сокамі раслін,

 Пад знак рукам яе мазольным, што мелі толькі у сне спачын.

 З такою моваю не сорам і да суседзяў – хоць на Марс,

 З любым народам мы гаворым. І людзі разумеюць нас.

Вядучы: Багата наша мова на прыказкі, прымаўкі. Ужо няма тых людзей, якія прыдумалі гэтыя трапныя выразы, а прыказкі працягваюць жыць.

Вучань і вучаніца: (па чарзе чытаюць):

 Ад працы рукі не сохнуць.

 Ад ляноты чакай бядоты.

 Без навук, як без рук.

Дарагая тая хатка, дзе нарадзіла мяне матка.

 Дзе коратка, там і рвецца, дзе балюча, там і б’ецца.

За дурной галавой нагам неспакой.

 З вялікага грому малы дождж.

 Каб конь добра вёз, давай яму авёс.

Мокры даджу не баіцца.

Няма лепшай хаткі, як у роднай маткі.

 Родная зямелька, як зморанаму пасцелька.

У сваім краі, як у раі.

У родным лесе і куст родны.

Як дбаеш, так і маеш.

Вядучы: Ці любіце вы загадкі? Як вы думаеце, для чаго загадваюць загадкі?

 Яны вучаць развіваць кемлівасць, фантазію. Давайце патрэніруем сваю кемлівасць, паспрабуем адгадваць загадкі.

^ Вучні па чарзе загадваюць загадкі. Далей расказваюць свае смешныя гісторыі.

Вучань: Паслухайце яшчэ адну гісторыю...

 Ці то полем, ці то лесам ішлі тры падарожнікі. Ішлі тры дні, тры ночы і раптам чуюць – спявае нехта. Першы кажа:

 Відаць, жаўранак спявае.

 Не, - кажа другі, - гэта лес шуміць.

 А трэці прыпаў вухам да зямлі і прашаптаў:

Дык гэта ж зямля спявае.

 Вось якая наша беларуская зямля. Таму песні, і танцы нашы такія прыгожыя.

Дзеці выконваюць беларускія народныя песню і танец.

Вядучы: Вось і закончылася наша невялікае падарожжа. Мы не змаглі пабываць ва ўсіх кутках беларускай зямлі, але тое, што ўбачылі і пачулі, закранула вашы сэрцы, выклікала пачуццё гордасці за мінулае нашай Радзімы, за яе сённяшні дзень.

 О Беларусь! Мая Радзíма!

 Ты для мяне адна ý свеце,

 Як мацí, што мяне радзíла,

 Як сонца, што на небе свецíць.